Kosningar til ríkis- og svæðisþinga í Eþíópíu eru hafnar, þær fyrstu frá því að Abiy Ahmed komst til valda. Fastlega er búist við að hann haldi völdum áfram.
Abyi Ahmed tók við embætti forsætisráðherra í apríl árið 2018 og hlaut friðarverðlaun Nóbels árið eftir, einkum fyrir að koma á friði við nágrannaríkið Erítreu. Kosningum í landinu var frestað tvisvar, í fyrra sinnið vegna útbreiðslu COVID-19 og hið síðara svo tryggja mætti að hægt yrði að kjósa um allt land.
Ahmed hét því í aðdraganda kosninganna að þær yrðu lausar við þá kúgun sem einkennt hefur kosningar í landinu undanfarið. Búist er við að Velmegunarflokkur Ahmeds fái meirihluta atkvæða og geti því haldið áfram um stjórnartaumana. Þingmenn á ríkisþinginu kjósa forsætisráðherrann og forseta landsins. Um 38 milljónir eru á kjörskrá en um fimmtungur þarf að bíða til 6. september eftir að fá að greiða atkvæði sitt.
Ahmed hefur unnið að margvíslegum umbótum innanlands í Eþíópíu en stjórnartíð hans hefur litast af mannskæðum hernaði í Tígray-héraði. Forsætisráðherrann sendi stjórnarherinn þangað seinni hluta árs 2020 til að stöðva valdabrölt fyrrverandi samherja sinna í stjórn héraðsins. Þar þurfa íbúar nú að treysta á neyðaraðstoð til að draga fram lífið og grunur er uppi um að stjórnarherinn hafi framið ódæðisverk meðan á hernaðinum hefur staðið. Ekki hefur verið ákveðið hvenær íbúar Tigray-héraðs geta gengið að kjörborðinu.